Il-Papa Franġisku qal li l-abort huwa xhiedha tal-kultura tar-rimi li qed iħaddan il-bniedem – kultura li mhux biss tarmi l-ikel iżda anke lill-bnedmin. Meta kien qed jindirizza lill-ambaxxaturi akkreditati għas-Santa Sede, il-Papa qal li mentalità bħal din hija theddida għall-paċi fid-dinja. Huwa qal li kultura bħal din taffettwa wkoll il-tarbija mhix mitwielda. “Hija ħaġa li tkexkxek meta taħseb li hemm vittmi tal-abort li qatt mhu se jaraw id-dawl tad-dinja.” F’kummenti dwar il-qagħda fid-dinja, l-QT heġġeġ aktar rispett lejn l-immigranti u kkundanna l-persekuzzjoni tal-Insara fl-Asja, l-Afrika u l-Lvant Nofsani. “Anke lill-anzjani, għandna nittrattawhom bir-rispett li jixirqilhom għax huma nies li għandhom l-għerf u t-tfal għandna nipproteġawhom mill-isfruttar, l-iskjavitú u l-ġuħ,” qal. Imnikket, semma dawk li mietu jfittxu ħajja aħjar għalihom u għall-familja tagħhom – immigranti mill-Amerika Latina li ppruvaw jidħlu l-Istati Uniti u Afrikani li riedu jaqsmu għall-Ewropa. Il-Papa talab lill-komunità internazzjonali tagħmel aktar biex jintemmu l-konflitti mdemmija u biex jitħarsu dawk vulnerabbli. Fost l-ambaxxaturi preżenti kien hemm l-ambaxxatur ta’ Malta għall-Vatikan, il-Ginekologu George Buttigieg.